|  |
| --- |
|  О Б Щ И Н С К И С Ъ В Е Т - Р У С Е НАРЕДБА **ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ И ПОДГОТВИТЕЛНИ ГРУПИ В УЧИЛИЩА НА ТЕРИТОРИЯТА НА ОБЩИНА РУСЕ****/загл. изм. с**  **Решение № 807, прието с Протокол № 32/22.03.2018г; /**/Настоящата наредба е приета на основание чл. 21, ал. 1, т. 23 , ал. 2, във връзка с чл. 17, ал. 1, т. 3 от ЗМСМА и чл. 59, ал. 1 от ЗПУО (в сила от 01.08.2016 г.) и чл. 7, ал. 1 от Наредба №5/03.06.2016 г. за предучилищното образование, с Решение № 340/19.09.2016 г.; изм. с Решение № 807, прието с Протокол № 32/22.03.2018г.,изм. с Решение №952, прието с Протокол № 37/13.09.2018г.; Решение № 5/17.02.2020г. по Адм. дело № 762 по описа на АС – Русе за 2019г.; изм. с Решение № 921Прието с Протокол № 34/19.05.2022 г./Русе, май 2022 г. |

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1**. (изм. с Решение № 807, прието с Протокол № 32/22.03.2018г.) С тази Наредба се регламентират условията и редът за записване, отписване и преместване на децата в предучилищна възраст в общинските детски градини и училища на територията на Община Русе.

**Чл. 2.** Община Русе гарантира реализирането на националната образователна политика в частта й за предучилищното образование на територията си при спазване на принципите за:

1. Осигуряване правото на предучилищно образование;

2. Ориентираност към интереса и към мотивацията на детето, към възрастовите и социалните промени в живота му, както и към способността му да прилага усвоените компетентности на практика;

3. Равен достъп до качествено образование и приобщаване на всяко дете;

4. Равнопоставеност и недопускане на дискриминация при провеждане на предучилищното образование;

5. Запазване и развитие на българската образователна традиция;

6. Хуманизъм и толерантност;

7. Съхраняване на културното многообразие и приобщаване чрез българския език;

8. Иновативност и ефективност в педагогическите практики и в организацията на образователния процес въз основа на научна обоснованост и прогнозиране на резултатите от иновациите;

9. Прозрачност на управлението и предвидимост на развитието на предучилищното образование;

10. Автономия за провеждане на образователни политики, самоуправление и децентрализация;

11. Ангажираност на общината по въпросите на предучилищното образование.

**Чл. 3.** (1) Предучилищното образование се осъществява от детските градини, а задължителното предучилищно образование – и от училищата, които могат да осигурят условия за това, при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

(2) (изм. с Решение № 807, прието с Протокол № 32/22.03.2018г.) Записването, отписването и преместването на деца за задължително предучилищно образование в общинските училища се осъществяват по условията и реда на настоящата наредба.

**Чл. 4.** (1) Детските градини са институции в системата на предучилищното и училищното образоване, в която се отглеждат, възпитават, социализират и обучават деца от тригодишна възраст до постъпването им в първи клас.

(2) В детските градини може да се откриват яслени групи за отглеждане на деца от 10-месечна до тригодишна възраст.

(3) За предучилищно образование по преценка на родителя и/или при липса на яслена група в съответното населено място, както и при наличие на свободни места в детските градини, може да постъпят и деца, навършили две години към началото на учебната година на постъпването.

(4) Участието в класиране и приемът на деца1 навършили две годишна възраст за останалите свободни места ще се извършва след приключване на трето класиране за съответната учебна година.

(5) Приемът на деца, навършили две годишна възраст ще се осъществява в детски градини, в случай, че в съответното населено място няма разкрита яслена група.

(6) Предучилищното образоване е задължително от учебната година, която е с началото в годината на навършване на 5 годишна възраст на детето.

**Чл. 5.** (1) Предучилищното образование се организира във възрастови групи, както следва:

1. първа възрастова група – 3 – 4 -годишни, а в случаите на чл. 4, ал. 3 и 4 – 2 – 4 години;

2. втора възрастова група – 4 – 5-годишни;

3. трета подготвителна възрастова група – 5 – 6-годишни;

4. четвърта подготвителна възрастова група– 6 – 7-годишни.

(2) задължителното предучилищно образование се осъществява в трета и четвърта подготвителна възрастова група.

**Чл. 6.** Децата във всички възрастови групи се приемат целогодишно, при наличие на свободни места.

**Чл. 7.** (изм. с Решение № 807, прието с Протокол № 32/22.03.2018г.) (1) Процедурата по прием на деца в детските градини и подготвителните групи в училищата се извършва чрез системата за електронен прием в детските ясли и градини на територията на Община Русе - <https://dzpriem.ruse-bg.eu/>. Информация за свободните места за всяка възрастова група се публикува на посочената интернет страницата преди всяко класиране.

(2) Отговорност на родителите/настойниците е да следят информацията за прием на децата и да спазват сроковете за кандидатстване.

**Чл. 7а**. /нов с Решение № 952, прието с Протокол № 37/13.09.2018г/ Регистрирането на заявления за участие в класиране е за календарна година. Системата се отваря за регистрации на заявления на 10 януари и се затваря на 15 декември. След приключване на приема за календарната година, личните данни на заявителите и децата се заличават.

**Чл. 7б**. /нов с Решение № 952, прието с Протокол № 37/13.09.2018г/ Данните на родителя и на децата от заявленията са лични по смисъла на Закона за защита на личните данни и като такива попадат под специален режим на защита. Същите ще се ползват единствено за нуждите на електронното класиране за прием.

**ГЛАВА ВТОРА**

**ПРАВИЛА И КРИТЕТИИ ЗА КЛАСИРАНЕ И ПРИЕМ**

**Раздел I**

**ЗАДЪЛЖИТЕЛНИ УСЛОВИЯ ЗА ПРИЕМ НА ДЕЦАТА В ДЕТСКИТЕ ГРАДИНИ И ПОДГОТВИТЕЛНИТЕ ГРУПИ В УЧИЛИЩАТА**

**(загл. изм. с Решение № 807, прието с Протокол № 32/22.03.2018г.)**

 **Чл. 8.** Заявител за регистриране на заявление за участие в класиране на дете, подлежащо на класиране, може да бъде само родител или официален настойник на детето.

 **Чл. 9.** (1)Заявителят и детето, подлежащо на класиране, следва да са с постоянен или настоящ адрес в Община Русе. При регистриране на заявлението по електронен път се извършва автоматична проверка в Локална база данни „Население“ (ЛБДН) на Община Русе.

(2) (изм. с Решение № 807, прието с Протокол № 32/22.03.2018г.) Заявители и деца, които не фигурират в ЛБДН, но са регистрирани в Община Русе, могат да получат входящ номер само на място в детска градина и училище с подготвителна група, след представяне на необходимите документи, доказващи регистрацията им.

(3) (изм. с Решение № 807, прието с Протокол № 32/22.03.2018г.) Ако заявителят няма ЕГН, а има ЛНЧ, може да регистрира заявление само на място в детска градина и училище с подготвителна група, след представяне на документ за адресна регистрация на територията на Община Русе и лична карта.

(4) (изм. с Решение № 807, прието с Протокол № 32/22.03.2018г.) Ако детето няма ЕГН, а има ЛНЧ, заявителят може да регистрира заявление само на място в детска градина и училище с подготвителна група, след представяне на документ за адресна регистрация на територията на Община Русе.

(5) Ако заявителят или детето нямат постоянен или настоящ адрес в Община Русе, е необходимо да регистрират такъв, за да могат да участват в централизирано класиране за прием.

 **Раздел II**

**КРИТЕРИИ ЗА КЛАСИРАНЕ И НЕОБХОДИМИ ДОКУМЕНТИ ЗА ПРИЕМ НА ДЕЦАТА В ДЕТСКИТЕ ГРАДИНИ И ПОДГОТВИТЕЛНИТЕ ГРУПИ В УЧИЛИЩАТА**

**(загл. изм. с Решение № 807, прието с Протокол № 32/22.03.2018г.** **загл. Изм. с** **Решение № 952, прието с Протокол № 37/13.09.2018г)**

**Чл. 10**. (изм. с Решение № 807, прието с Протокол № 32/22.03.2018г., изм. с Решение № 952, прието с Протокол № 37/13.09.2018г) Класирането при приема на деца в детските заведения и подготвителните групи в училищата се осъществява на база на точкова система според събраните от всяко дете точки в низходящ ред, съгласно следните критерии:

|  |  |  |  |
| --- | --- | --- | --- |
| **Индекс** | **Критерии** | **Точки** | **Пояснение** |
| К1 | Деца, чиито родители са в трудово, служебно, приравнено правоотношение или се самоосигуряват (включително когато родител е в платен годишен отпуск за отглеждане на дете):**Майка****Баща** | **10 т.****10 т.** | Доказва се със служебна бележка от работодател, съдържаща изходящ номер, мокър печат, подпис и ЕИК на работодателя с приложени копия на: трудова, осигурителна книжка или друг документ, доказващ съответното правоотношение. |
| К2 | Деца от многодетни семейства с три и повече деца до 18 години. | **20 т.** | При записване се представят копия на удостоверения за раждане на децата в семейството, ненавършили 18 години. |
| К3 | Деца – близнаци. | **10 т.** | При записване се представят копия удостоверения за раждане на децата. |
| К4 | Деца, чиито брат и/или сестра посещават една/едно от посочените в заявлението детски градини/училища. | **10 т.** | Системата/директорът на училището или оторизиран служител, извършва проверка и при наличие на брат и/или сестра, посещаващи някое от посочените в заявлението детско заведение или училище за него детето ползва предимство по този критерий. |
| К5 | Деца със специални образователни потребности и/или хронични заболявания, определени с решение на ТЕЛК над 50% към 01 януари в годината на приема. | **10 т.** | При записване се представя решение на ТЕЛК. |
| К6 | Деца, посещавали яслена група, в някоя от посочените в заявлението детски градини с разкрита яслена група, съгласно решение на Общински съвет Русе. | **10 т.** | Системата извършва служебна проверка по времена класирането. При открито съвпадение, предимство по този критерий се ползва за детската градина, която е посещавало. |
| К7 | Деца-сираци и полусираци. | **10 т.** | При записване се представят копия от акт за смърт на родител/и и удостоверение за раждане на детето. |
| К8 | Деца с неизвестен родител. | **10 т.** | При записване се представя копие на удостоверение за раждане на детето. |
| К9 | Деца на студенти в редовна форма на обучение.**Майка****Баща** | **10 т.****10 т.** | При записване се представя удостоверение от висше учебно заведение. |
| К10 (отм. с Решение № 5/17.02.2020г. по Адм. дело № 762 по описа на АС – Русе за 2019г.) | . |  |  |
| К11 | Деца, чиито родител/настойник, подаващ заявлението, има трайно намалена работоспособност над 71%. | **10 т.** | При записване се представя решение на ТЕЛК. |
| К12 | Заявителят (родител/настойник) има регистрация по постоянен или настоящ адрес в квартала на детската градина или училището, за която/което кандидатства по първо желание. | **10 т.** | Системата извършва служебна проверка по време на класирането за постоянен или настоящ адрес. |
| Допълнителни точки за избрано желание |
| К13 | Първо желание | **6 т.** |  |
| К14 | Второ желание | **5 т.** |  |
| К15 | Трето желание | **4 т.** |  |
| К16 | Четвърто желание | **3 т.** |  |
| К17 | Пето желание | **2 т.** |  |
| К18 | Шесто желание | **1 т.** |  |

 **Чл. 11.** (1) Всички избрани предимства трябва да са актуални към датата, на която детето е класирано за прием.

 (2) (изм. с Решение № 807, прието с Протокол № 32/22.03.2018г.) Предимствата се доказват в момента на записване на детето в детската градина или училището, с изключение на тези, които се проверяват служебно по време на класирането. При установени несъответствия и/или неактуалност на заявените данни, детето няма да бъде записано, отпада от приема и може да участва в следващи класирания с нов входящ номер и ново заявление.

**Чл. 12.** (изм. с Решение № 807, прието с Протокол № 32/22.03.2018г.) Деца, настанени за отглеждане в приемно семейство или семейство на близки и роднини по чл. 26 от Закона за закрила на детето се приемат извън класирането, като допълнителна бройка, но не повече от едно за съответната група в детската градина или училището.

**ГЛАВА ТРЕТА**

**СИСТЕМА ЗА ЕЛЕКТРОНЕН ПРИЕМ В ДЕТСКИТЕ ГРАДИНИ И ПОДГОТВИТЕЛНИТЕ ГРУПИ В УЧИЛИЩАТА НА ТЕРИТОРИЯТА НА ОБЩИНА РУСЕ**

**(загл. изм. с Решение № 807, прието с Протокол № 32/22.03.2018г.)**

**Раздел I**

**РЕГИСТРИРАНЕ НА ЗАЯВЛЕНИЕ И ПОЛУЧАВАНЕ НА ВХОДЯЩ НОМЕР**

 **Чл. 13.** (изм. с Решение № 807, прието с Протокол № 32/22.03.2018г.) Всички деца, кандидатстващи за прием в детски градини и подготвителните групи в училищата на територията на Община Русе, задължително се регистрират в системата за електронен прием.

 **Чл. 14.** Заявителят подава заявление по образец и получава входящ номер:

1. по електронен път (онлайн на сайта за прием);
2. (изм. с Решение № 807, прието с Протокол № 32/22.03.2018г.) или на място, в която и да е детска градина на територията на Община Русе. Директорът на детската градина или училището (или оторизиран служител) въвеждат данните в електронната система. Попълненото заявление се разпечатва и след преглед, коректността въведените данни се удостоверява от заявителя със саморъчен подпис. Подписаното заявление се съхранява в детската градина или училището. Заявителят получава регистрационен талон, включващ генерирания входящ номер и парола за достъп за последваща редакция през профила на заявителя в специализирания сайт за прием. Заявителят може да поиска и да поучи разпечатка от попълненото заявление.

**Чл. 15.** (1) Всяко дете има право на един активен входящ номер за участие в класиране за прием в детска градина, получен по един от двата начина по чл. 14 от тази наредба, които са равностойни. За прием в детска градина могат да се подават заявления при навършени 2 години в годината на приема.

 (2) Всяко дете има право на един активен входящ номер за участие в класиране за прием яслена група в детска градина, получен по един от двата начина по чл. 14 от тази наредба, които са равностойни.

(3) (нова с Решение № 807, прието с Протокол № 32/22.03.2018г.) Всяко дете има право на един активен входящ номер за участие в класиране за прием в подготвителна група в училище, получен по един от двата начина по чл. 14 от тази наредба, които са равностойни. За прием в подготвителна група в училище могат да се подават заявления при навършени 5 години в годината на приема.

**Чл. 16.** (1) Класирания за 2 годишни деца се извършват при наличие на свободни места в детските градини, в случай, че в съответното населено място няма разкрита яслена група. В класиранията участват децата във възрастова група – от 24 до 35 месеца, като заявление няма да може да бъде регистрирано, ако към момента на подаването му детето не е навършило 2 години.

(2) Класирано по ал. 1 дете, което е записано в указания срок, отпада автоматично от приема за детска ясла и яслена група в детска градина.

(3) Класирано по ал. 1 дете, което не е записано в указания срок, автоматично отпада от приема и губи входящия си номер за участие в класиране за детска градина, но запазва номерата си за кандидатстване в детска ясла и/или яслена група в детска градина.

(4) (отм. с Решение № 952, прието с Протокол № 37/13.09.2018г)

**Чл. 17.** (1) Минималната възраст за получаване на входящ номер и участие в класиране е както следва:

1. за яслена група в детска градина – навършени 10 месеца в годината на приема. В момента на подаване на заявлението се прави автоматична проверка за възраст и при ненавършена възраст не се допуска регистрация на заявление и издаване на входящ номер, както и участие в класиране;
2. (изм. с Решение № 807, прието с Протокол № 32/22.03.2018г.) за детска градина (извън случаите на чл. 16) - навършени 3 години (36 месеца) в годината на приема.
3. (нова с Решение № 807, прието с Протокол № 32/22.03.2018г.) за подготвителна група в училище – навършени 5 години /60 месеца/ в годината на приема.

(2) Максималната възраст за получаване на входящ номер и участие в класиране е както следва:

1. за яслена група в детска градина – 2 години и 11 месеца в момента на регистрация;
2. (изм. с Решение № 807, прието с Протокол № 32/22.03.2018г.) за детска градина и подготвителна група в училище – 6 години и 11 месеца в момента на регистрация.

**Чл. 18.** (отм. с Решение № 921, прието с Протокол № 34/19.05.2022г.)

**Чл. 19.** (доп. с Решение № 952, прието с Протокол № 37/13.09.2018г) Попълването на заявления и получаването на входящи номера е целогодишно. График на дейностите се публикува на сайта за прием: <https://dzpriem.ruse-bg.eu> .

**Чл. 20.** Близнаците участват в класиране с един входящ номер. В заявлението за прием се описват имената и ЕГН и на другото дете/деца.

**Чл. 21.** (1) (изм. с Решение № 807, прието с Протокол № 32/22.03.2018г.) Учебните заведения, за които кандидатства детето, се подреждат по желание за прием, като класирането става от първо към последно заявено желание.

(2) (изм. с Решение № 807, прието с Протокол № 32/22.03.2018г.) В заявлението за прием заявителят избира задължително минимум 3 (три) детски градини, а за подготвителна група в училище – минимум 2 (две) училища.

(3) Максималният допустим брой за избор на детски заведения е 6 (шест).

**Чл. 22.** (изм. с Решение № 952, прието с Протокол № 37/13.09.2018г)Всички заявления са активни за класиране само в календарната година. За некласираните деца е необходимо да се регистрира ново заявление, след отваряне на системата за следващата календарна година.

**Раздел II**

**РЕДАКТИРАНЕ НА ЗАЯВЛЕНИЕ**

**Чл. 23.** (1) (изм. с Решение № 807, прието с Протокол № 32/22.03.2018г.)Редактирането на заявление се извършва в системата за електронен прием – от профила на заявителя в сайта за прием или на място в детската градина или училището, в която е регистрирано заявлението.

(2) Редактиране на заявление може да бъде направено само от заявителя, вписан в регистрираното заявление за участие в централизираното класиране.

**Чл. 24.** Редактирането на заявление не променя входящия номер.

**Чл. 25.** Редакции се допускат до 3 (три) дни преди датата на обявено класиране, като се допускат неограничен брой редакции и в класирането участват данните от последната редакция.

**Чл. 26.** Не се допуска редакция на следните данни:

1. заявител;
2. дете, подлежащо на класиране.

**Чл. 27.** (изм. с Решение № 807, прието с Протокол № 32/22.03.2018г.) При редакция, извършена на място в детска градина или училището, редактираното заявление се разпечатва и се дава на заявителя за проверка. Достоверността на данните се удостоверява със саморъчен подпис на заявителя. Редактираното заявление се съхранява в учебното заведение. Заявителят може да изиска екземпляр от актуалното заявление.

**Чл. 28.** При желание за редакция на недопустими за редакция данни по чл. 26, заявителят се отказва от регистрираното заявление, губи входящия номер и може да участва в следващи класирания с нова регистрация и нов входящ номер.

**Раздел III**

**ОТКАЗ ОТ РЕГИСТРИРАНО ЗАЯВЛЕНИЕ И ВХОДЯЩ НОМЕР**

**Чл. 29.** (изм. с Решение № 807, прието с Протокол № 32/22.03.2018г.) Отказ от регистрирано заявление и входящ номер се извършва само на място в детска градина или училище с подготвителна група на територията на Община Русе. Ако заявлението е регистрирано на място в детска градина или училище, отказ от класиране се заявява в учебното заведение, в което е регистрирано заявлението за прием.

**Чл. 30.** (изм. с Решение № 807, прието с Протокол № 32/22.03.2018г.) Декларацията за отказ от класиране може да бъде изтеглена от профила на заявителя в специализирания сайт за прием или да бъде получена на място в детската градина или училището.

**Чл. 31.** Отказ от заявление може да направи само заявителят, а при неговата смърт – официалният настойник на детето.

**Чл. 32.** След потвърден отказ се губи входящия номер. Участие в бъдещи класирания се осъществява с ново заявление и нов входящ номер.

**Чл. 33.** (изм. с Решение № 807, прието с Протокол № 32/22.03.2018г.) Директорът или оторизиран служител разпечатва талон за отказ от регистрация и входящ номер, който се подписва двустранно и се съхранява в учебното заведение. Заявителят може да изиска екземпляр от талона.

**Раздел IV**

**КЛАСИРАНЕ**

**Чл. 34.** (отм. с Решение № 952, прието с Протокол № 37/13.09.2018г)

**Чл. 35.** Класиранията се извършват по график определен от Община Русе, който се публикува на сайта за прием.

**Чл. 36.** Три дни преди обявената дата за класиране, системата се затваря за външни потребители, с което се прекратява регистрация и редакция на заявления и издаването на входящи номера.

**Чл. 37.** Преди всяко класиране, в раздел „Предстоящо класиране“ на специализирания сайт за прием се публикуват свободните места и списъка с чакащи класиране. В него могат да постъпват промени до затварянето на системата – 3 дни преди обявената дата за класиране.

**Чл. 38.** При всяко класиране системата класира децата според обявените свободни места.

**Чл. 39.** (изм. с Решение № 952, прието с Протокол № 37/13.09.2018г) Децата се класират в низходящ ред, според събраните точки от критериите по реда на чл. 10 на настоящата Наредба. При равни условия се класират на случаен принцип.

**Чл. 40.** (изм. с Решение № 807, прието с Протокол № 32/22.03.2018г.) Детето може да се класира по второ или следващо желание. Приемът се потвърждава от заявителя в детската градина или училището, в която е класирано детето, в указания от общината срок.

**Чл. 41.** Резултатите от всяко класиране се публикуват на сайта за прием, в раздел „Резултати от класиране“.

**ГЛАВА ЧЕТВЪРТА**

**ЗАПИСВАНЕ, ПРИЕМ И ОТПИСВАНЕ**

**Чл. 42.** (изм. с Решение № 807, прието с Протокол № 32/22.03.2018г., изм. с Решение № 952, прието с Протокол № 37/13.09.2018г) След обявяване на класиране, класираните деца трябва да бъдат записани в учебното заведение, в което са приети в срок, съгласно графика на дейностите, публикуван на сайта за прием. Незаписаните в срок деца автоматично отпадат от приетите, губят входящия номер, с който са участвали в класиране и могат да кандидатстват в следващи класирания с нов входящ номер и ново заявление.

**Чл. 43.** (изм. с Решение № 807, прието с Протокол № 32/22.03.2018г.) Ако заявителят не желае детето му да посещава учебното заведение, в което е класирано, той се отказва от приема като не записва детето, губи входящия си номер и може да участва в следващи класирания с нов входящ номер и ново заявление за прием.

**Чл. 44.** (1) (изм. с Решение № 807, прието с Протокол № 32/22.03.2018г.) Всички заявени предимства, с които е класирано детето, се доказват с изискуемите документи при записване на детето в детската градина или училището, с изключение на тези, които се проверяват автоматично в момента на класирането и тези, които подлежат на служебна проверка.

(2) при установени несъответствия и/или неактуалност на заявените данни, детето няма да бъде записано, отпада от приема и може да участва в следващи класирания с нов входящ номер и ново заявление.

**Чл. 45.** (изм. с Решение № 807, прието с Протокол № 32/22.03.2018г.) Приемът на записаните деца се извършва по график от директора на детската градина или училището, с краен срок обявен от общината за всяко класиране. При неспазване на срока без уважителни причини, детето отпада от приема и може да участва в следващи класирания с нов входящ номер и ново заявление.

**Чл. 46.** (отм. с Решение № 952, прието с Протокол № 37/13.09.2018г)

**Чл. 47.** Числеността в новите групи се определя съгласно, действащото законодателство.

**Чл. 48.** (изм. с Решение № 807, прието с Протокол № 32/22.03.2018г.) Записаните деца в първа възрастова групаи в подготвителна група в училище постъпват в детската градина в началото на учебната година – 15 септември (в случай че 15 септември е почивен ден, на първия следващ работен ден).

**Чл. 49.** (изм. с Решение № 807, прието с Протокол № 32/22.03.2018г.)Детето постъпва в детска градина или училище на територията на Община Русе след представяне на изискуемите медицински документи съгласно чл. 4, ал. 2 от Наредба № 3/ 05.02.2007 г. на МЗ за здравните изисквания към детските градини

**Чл. 50.** (изм. с Решение № 807, прието с Протокол № 32/22.03.2018г.) Преместване на записано дете от едно учебно заведение в друго става при наличие на свободно място:

1. За първа група в новата учебна година до приключване на класиранията за първоначален прием – след отписване на детето от детското заведение и електронната система. Детето губи входящия номер, с който е класирано и може да участва в следващи класирания за прием с нов входящ номер и ново заявление
2. За останалите възрастови групи след приключване на класирането за първоначален прием - след отписване на детето само от електронната система, но не и от учебното заведение. Детето губи входящия номер, с който е класирано и може да участва в следващи класирания за прием с нов входящ номер и ново заявление.

**Чл. 51.** Отписването на децата от детската градина се извършва чрез писмено заявление от родителите до директора на детската градина, след заплащане на дължимата такса и изтегляне на документите на детето.

**Чл. 52.** (доп. с Решение № 807, прието с Протокол № 32/22.03.2018г.)

(1) Отписването на децата от детската градина се извършва в следните случаи:

1. По волята на родителите;

2. Преди постъпването в първи клас;

 3. (отм. с Решение № 921, прието с Протокол № 34/19.05.2022г.)

 (2) (нова с Решение № 807, прието с Протокол № 32/22.03.2018г.) Отписването на децата от подготвителна група в училище става в случаите на т. 1 и т. 2 от предходната алинея.

**ГЛАВА ПЕТА**

(Нова с Решение № 921, прието с Протокол № 34/19.05.2022г.)

 **УСЛОВИЯ И РЕД ЗА ПРИЕМАНЕ НА ДЕЦА, ТЪРСЕЩИ ИЛИ ПОЛУЧИЛИ МЕЖДУНАРОДНА ЗАКРИЛА**

**Чл. 53**. С тази глава се определят условията и редът за приемането и обучението на деца в предучилищно образование в детските градини и яслените групи към детските градини, търсещи или получили международна закрила, когато не попадат в обхвата на Наредба № 3 за условията и реда за приемане и обучение на лицата, търсещи или получили международна закрила на министъра на образованието и науката.

**Чл. 54**. Приемането на децата, търсещи или получили международна закрила се извършва над опредeления по реда на чл. 60, ал. 1 от Закона за предучилищното и училищното образование брой деца в група

**Чл. 55**. (1) Приемането по реда на тази глава се извършва след подадено в Община Русе заявление за прием по образец *(Приложение 1)* от родителя (настойника, попечителя, представителя на непридруженото малолетно или непълнолетно лице, търсещо или получило международна закрила).

(2) Със заповед на кмета общината, по предложение на сформирана комисия за прием, малолетния чужденец се насочва към определена група в детска градина, съобразно местоживеенето му и желанието на родителя (настойника, попечителя, представителя на непридруженото малолетно или непълнолетно лице, търсещо или получило международна закрила).

 (3) Записването на деца, търсещи или получили международна закрила, в група на предучилищно образование се извършва по време на цялата учебна година.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Настоящата Наредба за условията и редът за записване, отписване и преместване на деца в общинските детски градини на територията на Община Русе се приема на основание чл. 59, ал. 1 от Закона на предучилищното и училищното образование, във връзка с чл.7, ал .1 от Наредба №5 за предучилищното образование.

**§2.** След влизането на наредбата в сила, директорите на детски градини на територията на Община Русе следва да приемат или актуализират Правилник за дейността, в съответствие с изискванията на тази Наредба.

**§3.** Тази Наредба може да бъде променяна или допълвана при необходимост с решение на Общински съвет – Русе.

**§4.** Настоящата наредба отменя „Правила и критерии за класиране и прием на деца в общинските целодневни детски градини и обединените детски заведения на територията на Община Русе“, приети с Решение №943 на Общински съвет – Русе, прието с Протокол №36/20.03.2014 г.

**ПРЕДСЕДАТЕЛ:**

 **(Иво Пазарджиев)**

*Приложение 1- Заявление за прием на дете, търсещо или получило международна закрила*

*(ново с Решение № 921/19.05.2022 г.)*

**ДО**

**КМЕТА НА ОБЩИНА РУСЕ**

**З А Я В Л Е Н И Е**

от ..................................................................................................................................................

 *(име, презиме, фамилия)*

ЛНЧ/ЕГН .………………………………….……….,

с адрес на настаняване:

област ……………………… община …………………… населено място …………………

точен адрес …………………………………………………….………………………..………

гражданство: ……………………… e-mail:………………………….. тел.:………………….

Като **родител/настойник/попечител/представител** на: *(невярното се зачертава)*

........................................................................................................................................................

*(име, презиме, фамилия на детето)*

**ЛНЧ/ЕГН** .……………………… **дата на раждане**: .… /…. /……….

**гражданство**: …………………… **пол**: □ мъж □ жена

**статут на детето**: □ международна закрила □ временна закрила

адрес на настаняване: □ съвпада с адреса на заявителя

…………………………………………………….……….……………………………………

……………………………………………………………..……………………………………

*(област, община, населено място, точен адрес)*

**УВАЖАЕМИ ГОСПОДИН КМЕТ,**

Моля синът ми/дъщеря ми/представляваният от мен да бъде насочен/а към детска градина *(невярното се зачертава)*, за да продължи обучението си в Република България.

Дата: .… /…. /………. **С уважение: ………................................................**

гр. Русе  *(подпис, име и фамилия на заявителя)*